
Magyar halandósági ráták előrejelzése homogén viselkedésű országok trendjei alapján

A XXI. század nyugdíjrendszereinek fenntarthatóságának vizsgálata során megkerülhetetlen jelenség az élettartam-kockázat. Az állami nyugdíjpénztárak, nyugdíjrendszerek statikus halandósági táblák adataira támaszkodva határozzák meg a várható élettartamokat. Ezen táblák azonban, a folyamatosan javuló mortalitási trendek (élettartam-kockázat) miatt pontatlanul jelezhetik előre a jövő trendjeit, amelynek eredményeképpen a pénzügyi intézmények jelentősen alábecsülik jövőbeli kifizetéseiket.
A probléma megoldására léteznek matematikai modellek. Az egyik legelterjedtebb és legismertebb ezek közül az úgynevezett Lee-Carter (1992) modell, mely matematikai-statisztikai alapon képes a halandósági ráták előrejelzésére.
Kutatásom célja egy olyan modell kialakítása, mely a Lee-Carter módszerrel szemben pontosabban tudja előrejelezni a halandósági trendek alakulását Magyarország esetében.
Alapvetően megkülönböztetünk születéskor várható élettartam tekintetében fejlett és fejlődő államokat. Magyarország és a közép-kelet-európai régió ez utóbbi kategóriába sorolható. Fejlődő országok esetében felmerül annak a gondolata, hogy a mortalitási rátáik alakulása konvergál egy fejlett ország mortalitása által már korábban bejárt pályához. Ezen logika alapján megvizsgálható, hogy melyik fejlett ország múltbéli halandósága hasonlít leginkább a jelenlegi magyar értékekhez, és a fejlett ország múltbéli alakulását feltételezhetjük a magyar mortalitás jövőjének. A hasonlóság mérését statisztikai illeszkedésvizsgálat és átlagos négyzetes hiba segítségével végeztem. Az eredmények visszamérését külön-külön végeztem férfiakra és nőkre 3 tesztidőszakot alkalmazva: 1991-1999, 1991-2017 és 2000-2017. Egy felhasználóbarát Shiny applikáció támogatja a folyamat programozási ismeretek nélküli elvégzését.
Kutatási eredményeim szerint ez a hasonlósági modell képes pontosabb előrejelzést adni a magyar mortalitási ráták alakulásáról, mint a Lee-Carter modell. A modellem az 1991-1999 közötti időszakban, nők esetén adta a legpontosabb előrejelzést. Minden számítás és fejlesztés a saját munkám eredménye.
A hasonlósági modell az 1991-2017 közötti és 2000-2017 közötti előrejelezni kívánt időszakra egyértelműen fejlett országokat határozott meg, mint benchamark. 1991-1999 közötti időszak esetén a modell két olyan államot határozott meg, melyek nem sorolhatóak a fejlett államok közé. Az eltérés azonban megindokolható a kérdéses időszak történelmi körülményeinek figyelembevételével.



